CELEX: 31983D0003
Language: el
Date: 1983-01-05 00:00:00
Title: 83/3/ΕΟΚ: Απόφαση της Επιτροπής της 5ης Ιανουαρίου 1983 για την προσωρινή έγκριση των εθνικών μέτρων για την αλιεία που κοινοποιήθηκαν από ορισμένα Κράτη μέλη στην Επιτροπή

Avis juridique important

|

31983D0003

83/3/ΕΟΚ: Απόφαση της Επιτροπής της 5ης Ιανουαρίου 1983 για την προσωρινή έγκριση των εθνικών μέτρων για την αλιεία που κοινοποιήθηκαν από ορισμένα Κράτη μέλη στην Επιτροπή  

Επίσημη Εφημερίδα αριθ. L 012 της 14/01/1983 σ. 0050 - 0050

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 5ης Ιανουαρίου 1983  για την προσωρινή έγκριση των εθνικών μέτρων για την αλιεία που κοινοποιήθηκαν από ορισμένα Κράτη μέλη στην Επιτροπή  (83/3/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  Εκτιμώντας:  ότι, ενώ ορισμένα Κράτη μέλη κοινοποίησαν στην Επιτροπή εθνικά μέτρα σχετικά με την άσκηση των αλιευτικών δραστηριοτήτων, ύστερα από τη σύνοδο του Συμβουλίου της 21ης Δεκεμβρίου 1982 και τη δήλωση της Επιτροπής στη σύνοδο αυτή, το Βέλγιο, η Δανία και η Ελλάδα δεν κοινοποίησαν τέτοια μέτρα· ότι η Επιτροπή αποφάσισε να εισαγάγει τη διαδικασία που προβλέπεται στο άρθρο 169 της συνθήκης όσον αφορά αυτά τα Κράτη μέλη· ότι, ελλείψει των κοινοποιήσεων αυτών, ο συντονισμός μεταξύ Κρατών μελών δεν υπήρξε ακόμη δυνατός·  ότι, για να εξεταστεί το βάσιμο των μέτρων που κοινοποιήθηκαν και να εξασφαλιστεί ο συντονισμός μεταξύ των Κρατών μελών, πρέπει να προβλεφθεί ανώτατη προθεσμία 21 ημερών·  ότι πρέπει να αποφευχθεί, για λόγους δημοσίας τάξεως, να προκληθούν κατά τη διάρκεια της εξεταζόμενης περιόδου συγκρούσεις, ελλείψει κανόνων εφαρμοστέων στις αλιευτικές δραστηριότητες στα κοινοτικά ύδατα,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Οι αλιευτικές δραστηριότητες στα κοινοτικά ύδατα διεξάγονται, το αργότερο έως τις 26 Ιανουαρίου 1983, σύμφωνα με τις προτάσεις της Επιτροπής.  Τα εθνικά, συνεπώς, μέτρα που κοινοποιήθηκαν στην Επιτροπή από τη Γερμανία, τη Γαλλία, την Ιρλανδία, την Ιταλία, την Ολλανδία και το Ηνωμένο Βασίλειο, τα οποία ανταποκρίνονται, ως προς τα αποτελέσματα, στις προτάσεις της Επιτροπής, εγκρίνονται, προσωρινά, έως τις 26 Ιανουαρίου 1983.  Άρθρο 2  Η παρούσα απόφαση δεν προδικάζει τις μεταγενέστερες αποφάσεις της Επιτροπής με τις οποίες θα γίνει εκτίμηση, ως προς την ουσία, των μέτρων που κοινοποιήθηκαν.  Άρθρο 3  Η παρούσα απόφαση απευθύνεται στα Κράτη μέλη.  Έγινε στις Βρυξέλλες, στις 5 Ιανουαρίου 1983.  Για την Επιτροπή  Christopher TUGENDHAT  Αντιπρόεδρος